Polisie op soek na Ysterman-atleetDavid Bellet-Brissaud (Foto verskaf deur SAPD) Die polisie in Humewood, Port Elizabeth is dringend op soek na David Bellet-Brissaud (48) wat vroeg Vrydagoggend verdwyn het. Bellet-Brissaud en sy vrou, van Gaboen, het Donderdagmiddag omstreeks 15:20 by die Paxton-hotel in Port Elizabeth ingeboek. Hy was in Port Elizabeth om aan die Ysterman Afrika-kampioenskap deel te neem. “Die egpaar het uitgepak, op die strand gaan stap en later die aand saam met vriende (ook deelnemers van Gabon) by die Boardwalk-sentrum gaan uiteet,” het kol. Priscilla Naidu, woordvoerder van die polisie, gesê. Die egpaar het omstreeks 21:00 na hul kamer teruggekeer. “Sy vrou het omstreeks 01:00 wakker geword en gesien haar man is nie in die kamer nie. Hy het spoorloos verdwyn en is nog nie weer gesien nie.” Kringtelevisiebeeldmateriaal wys Bellet-Brissaud het die kamer verlaat, uit die hotel en in die straat af gestap. Dit is nie duidelik in watter rigting hy begin stap het toe hy in die hoofstraat gekom het nie. “Hy het nie sy selfoon of beursie saam met hom geneem nie. Hy het ŉ swart oortrektop met ‘Adidas’ daarop, aangehad. Hy het ook ŉ blou denim en tekkies aangehad.” Bellet-Brissaud het ŉ voorskrifbril en ŉ baard. Sy hare is effens lank. Hy praat nie vlot Engels nie. “Dit is die eerste keer wat die egpaar Port Elizabeth besoek. Hy is nie vertroud met die omgewing nie.” Enigiemand wat Bellet-Brissaud sien word versoek om ao Eric Mathews te kontak by 083 380 3714.